ORDE do 3 de novembro de 2004 pola que se clasifica como de interese cultural a Fundación Manuel Puente González.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 12/11/2004

Visto o expediente de clasificación da Fundación Manuel Puente González, con domicilio en Santiago de Compostela.
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Santiago de Compostela o 15 de marzo de 2004, ante o notario Álvaro Moure Goyanes, co número oitocentos nove do seu protocolo por Rosa Alberta Luisa Puente Foglia, que intervén no seu propio nome.
3. O obxecto da fundación é, segundo establece o artigo seis dos seus estatutos, a conservación e difusión do arquivo persoal e o legado cultural de Manuel Puente González, catalogación de fondos documentais e editoriais das institucións galegas afincadas en Arxentina que así o soliciten, promoción da lingua, literatura e cultura galegas na cidade de Bos Aires e en toda a República Arxentina, podendo establecer cantas relacións de colaboración sexan
necesarias con outras entidades e asociacións da diáspora galega e institucións culturais daquela República.
4. O padroado da fundación estará integrado por Rosa Alberta Luisa Puente Foglia como presidenta, o conselleiro de Cultura, Comunicación Social e Turismo da Xunta de Galicia e o conselleiro de Emigración da Xunta de Galicia como vicepresidentes, Luís González Tosar como secretario, e polo Consello da Cultura Galega, Real Academia Galega, Centro Galego de Bos Aires. Instituto Arxentino de Cultura Galega, Concello de Salvaterra de Miño, Xesús Alonso Montero, Manuel Cao Corral, Isaac Díaz Pardo, Juan Manuel Pérez, Francisco Javier Solana González, Darío Villanueva Prieto e Ramón Villares Paz como vogais.
5. A comisión integrada polos secretarios xerais de todas as consellerías eleva ao conselleiro da Presidencia, Relacións Institucionais e Administración Pública proposta de clasificación como de interese cultural da Fundación Manuel Puente González, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede á súa clasificación como de interese cultural e á súa adscrición á Consellería de Cultura, Comunicación Social e Turismo.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a súa adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 2 de novembro de 2004.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese cultural a Fundación Manuel Puente González adscribíndoa á Consellería de Cultura, Comunicación Social e Turismo que exercerá plenamente o protectorado sobre ela.
Santiago de Compostela, 3 de novembro de 2004.
Jaime Pita Varela
Conselleiro da Presidencia, Relacións
Institucionais e Administración Pública
CONSELLERÍA DE POLÍTICA TERRITORIAL, OBRAS PÚBLICAS
E VIVENDA